Nos magister Cristinus Bauduini, archipresbiter Viriseti, notum facimus universis presentes litteras inspecturis, quod cum Radulphus Gayne, bu[r]gensis quondam Cluniacensis, pratum suum versus Plancha[m] Thaiserot, inter pratum Johannis de Castri, ex una parte, et viam publicam, ex altera, et juxta pratum quod dicitur p[r]atum Garnerii, Johanni, filio suo, de melioramento in suo testamento in scriptis condito legavisset, prout dictus Johannes et Martinus, frater ejus, filii dicti Radulphi, asserunt coram nobis, idem Johannes, in nostra propter hoc presentia constitutus, supradictum pratum vendit, cedit et concedit pariter reverendo in Christo patri Yvoni, miseratione divina abbati Cluniacensi, et conventui ejusdem loci ac successoribus eorum in perpetuum, precio quadraginta librarum Cluniacensium et unius corseti de camelino, quas predictas XLa libras cum dicto corseto confitetur dictus Johannes coram nobis se recepisse et habuisse integraliter a dictis emptoribus in pecunia numerata, se de dicto prato vendito coram nobis devestiendo et dictos emptores investiendo et in corporalem et vacuam [possessionem] inducendo; promittens dictus Johannes venditor pro se et suis per juramentum suum coram nobis corporaliter prestitum, supradictum pratum cum ejus pertinentiis venditum sepedictis emptoribus et suis perpetuo contra omnes deffendere et sub annuo censu duodecim solidorum Cluniacensium garentire et se contra dictam venditionem per se vel per alium non venire, nec contravenire volenti consentire, se et sua bona omnia presentia et futura dictis emptoribus et eorum successoribus de evictionis periculo nichilominus obligando. Supradictam siquidem venditionem Martinus, frater dicti Johannis venditoris, coram nobis laudat, approbat, gratificat et acceptat, promittens dictus Martinus per juramentum suum coram nobis corporaliter prestitum se contra eandem venditionem per se vel per alium non venire nec contravenire volenti consentire. Renunciant insuper coram nobis in hoc facto Johannes et Martinus predicti, etc. In cujus rei testimonium, ad preces et instanciam supradictorum fratrum J. et M., sigillum nostrum litteris presentibus duximus apponendum. Datum anno Domini Mº CCº octogesimo tercio, mense julii.